KANEMƆ YƐ Albania Arabic Armenia Armenia (West) Bicol Blɔfo Bulgaria Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatia Czech Denmark Dutch Efik Estonia Finland French Ga Germany Greenland Haitian Creole Hela Hiligaynon Hungary Igbo Iloko Indonesia Italia Japan Korea Latvia Lithuania Malagasy Mizo Moore Myanmar Ndebele Norway Poland Portuguese (Brazil) Quechua (Bolivia) Romania Sepedi Serbian (Cyrillic) Setswana Shona Silozi Slovak Slovenia Spania Swahili Tsonga Turkey Ukrain Urdu Venda Vietnam Xhosa Zulu\nSANEBIMƆ nɛɛ teɔ mɛi amiishɛɛ shi waa. Biblia lɛ tsɔɔ akɛ ŋmɛnɛ lɛ, Yehowa boɔ sɔlemɔi atoi. Kɛji Yehowa baabo wɔsɔlemɔi atoi loo eboŋ toi lɛ, edamɔ wɔ diɛŋtsɛ wɔnifeemɔi anɔ.\nYesu wie eshi jamɔŋ hiɛnyiɛlɔi ni hi shi yɛ egbii lɛ amli ni kɛ osatofeemɔ sɔleɔ lɛ; nɔ ni he hiaa amɛ titri ji ni amɛsɔle bɔ ni baaha mɛi ana akɛ amɛja. Ekɛɛ akɛ mɛi ni tamɔ nɛkɛ lɛ baaná “amɛnyɔmɔwoo,” ni tsɔɔ akɛ amɛnine baashɛ nɔ ni amɛtaoɔ fe fɛɛ, ni ji koni mɛi ana amɛ, shi jeee nɔ ni he hiaa amɛ, ni ji koni Nyɔŋmɔ abo amɛ toi lɛ nɔ. (Mateo 6:5) Nakai nɔŋŋ ŋmɛnɛ lɛ, mɛi babaoo damɔɔ nibii ni amɛ diɛŋtsɛ amɛsumɔɔ lɛ nɔ amɛsɔleɔ shi jeee nɔ ni kɛ Nyɔŋmɔ suɔmɔnaa nii kpãa gbee lɛ nɔ. Akɛni amɛkuɔ amɛhiɛ amɛshwieɔ Biblia mli shishitoo mlai ni wɔsusu he lɛ anɔ hewɔ lɛ, Nyɔŋmɔ booo amɛ toi.\nShi bo hu? Ani Nyɔŋmɔ baabo osɔlemɔi atoi? Jeee ohewolo nɔ su, maŋ nɔ ni ojɛ, loo mɔ ni oji yɛ shihilɛ mli lɛ ni baatsɔɔ akɛ ebaabo bo toi loo eboŋ bo toi. Biblia lɛ kɛɔ wɔ akɛ: “Nyɔŋmɔ jeee mɛi ahiɛaŋkwɛlɔ; shi moŋ maŋ fɛɛ maŋ mli lɛ, mɔ ni sheɔ lɛ gbeyei ni etsuɔ jalɛ nii lɛ, lɛ ji mɔ ni saa ehiɛ.” (Bɔfoi lɛ Asaji 10:34, 35) Ani onifeemɔ kɛ ŋmalɛ nɛɛ mli wiemɔi lɛ kpãa gbee? Kɛ́ osheɔ Nyɔŋmɔ gbeyei lɛ, no tsɔɔ akɛ okɛ bulɛ ni mli kwɔ haa lɛ, ni osumɔɔɔ ni ofeɔ nɔ ko ni esaaa ehiɛ. Kɛ́ otsuɔ jalɛ nii lɛ, no tsɔɔ akɛ obɔɔ mɔdɛŋ akɛ obaafee nɔ ni ja yɛ Nyɔŋmɔ hiɛ moŋ fe nɔ ni ooofee nɔ ni bo diɛŋtsɛ loo adesai sumɔɔ. Ani oosumɔ ni Nyɔŋmɔ abo osɔlemɔi atoi lɛɛlɛŋ? Biblia lɛ baatsɔɔ bo nɔ ni obaanyɛ ofee koni Nyɔŋmɔ abo osɔlemɔi atoi. *\nYɛ anɔkwale mli lɛ, mɛi babaoo sumɔɔ ni Nyɔŋmɔ aha amɛsɔlemɔi lɛ ahetoo yɛ naakpɛɛ gbɛ nɔ. Shi yɛ Biblia beaŋ po lɛ, Nyɔŋmɔ efɔɔɔ naakpɛɛ nii feemɔ. Nɔ ni aŋma afɔ shi lɛ tsɔɔ akɛ, bei komɛi lɛ, kɛ́ Nyɔŋmɔ fee naakpɛɛ nii ko lɛ, afii ohai abɔ hoɔ dani efeɔ ekroko. Kɛfata he lɛ, Biblia lɛ tsɔɔ akɛ be ni akɛfeɔ naakpɛɛ nii lɛ ba naagbee yɛ bɔfoi lɛ agbele sɛɛ. (1 Korintobii 13:8-10) Belɛ, ani enɛ tsɔɔ akɛ Nyɔŋmɔ haaa sɔlemɔi ahetoo ŋmɛnɛ? Dabi kwraa! Ha wɔsusu sɔlemɔi komɛi ni ehaa hetoo lɛ ahe wɔkwɛ.\nNyɔŋmɔ haa nilee. Yehowa ŋɔɔ anɔkwa nilee fɛɛ jɛɔ. Ekɛhaa mɛi ni taoɔ egbɛtsɔɔmɔ ni sumɔɔ akɛ amɛhi shi yɛ naa lɛ faa.—Yakobo 1:5.\nNyɔŋmɔ kɛ emumɔ krɔŋkrɔŋ lɛ haa. Mumɔ krɔŋkrɔŋ lɛ ji Nyɔŋmɔ hewalɛ ni miitsu nii. Hewalɛ ko bɛ ni fe no. Ebaanyɛ eye ebuaa wɔ ni wɔmia wɔhiɛ yɛ kai amli. Ebaanyɛ eha wɔná hejɔlɛ yɛ haomɔ beaŋ. Ebaanyɛ eha wɔná sui krokomɛi ni hi jogbaŋŋ. (Galatabii 5:22, 23) Yesu ha esɛɛnyiɛlɔi lɛ ná nɔmimaa akɛ Nyɔŋmɔ kɛ nikeenii nɛɛ baaha amɛ faa.—Luka 11:13.\nNyɔŋmɔ haa mɛi ni kɛ hiɛdɔɔ taoɔ esɛɛ gbɛ lɛ nuɔ nibii ashishi. (Bɔfoi lɛ Asaji 17:26, 27) Yɛ jeŋ fɛɛ lɛ, mɛi yɛ ni kɛ tsui krɔŋŋ miitao anɔkwale lɛ. Amɛmiitao amɛkase Nyɔŋmɔ he nii—amɛle egbɛi, eyiŋtoo kɛha shikpɔŋ lɛ kɛ adesai, kɛ bɔ ni amɛaafee amɛbɛŋkɛ lɛ. (Yakobo 4:8) Bei pii lɛ, Yehowa Odasefoi kɛ mɛi ni tamɔ nɛkɛ kpeɔ ni amɛyɛ he miishɛɛ akɛ amɛaatsɔɔ mɛi nɛɛ nɔ ni Biblia lɛ kɛɔ yɛ saji nɛɛ ahe.\nAni no hewɔ ni oŋɔ wolo nɛɛ? Ani ootao ole Nyɔŋmɔ? Ekolɛ Nyɔŋmɔ miitsɔ gbɛ nɛɛ nɔ eeha osɔlemɔ lɛ hetoo.—w10-E 10/1.\n^ kk. 5 Kɛ́ ootao saji babaoo ni kɔɔ bɔ ni esa akɛ osɔle ni Nyɔŋmɔ abo bo toi lɛ he lɛ, kwɛmɔ Mɛni Biblia lɛ Tsɔɔ Diɛŋtsɛ? wolo ni Yehowa Odasefoi fee lɛ, yitso 17 lɛ mli.